በኦርቶዶክስ ተዋህዶ ቤተ ክርስቲያን ስለተዘጋጀው ሰላማዊ ሠልፍ ዓርብ ዝርዝር መግለጫ ይሰጣል
በኢትዮጵያ ኦርቶዶክስ ተዋህዶ ቤተ ክርስቲያን የተለያዩ የአዲስ አበባ ከተማ የደብር አለቆች፣ የሰንበት ትምህርት ቤት ተወካዮች፣ የማኅበራት ኅብረት፣ የነገረ መለኮት ምሩቃን ኅብረትና የመንፈሳዊ ኮሌጅ ተማሪዎች መስረከም 4 ቀን 2012 ዓ.ም. ይካሄዳል ስለተባለው ሰላማዊ ሠልፍ ማክሰኞ ጳጉሜን 5 ቀን 20011 ዓ.ም. መግለጫ ሰጥተዋል፡፡ ምንም እንኳን የሠልፍ አዘጋጆች ለሚመለከተው የመንግሥት አካል ጋር ባቀረቡት ጥያቄ ላይ ውይይት እየተካሄደ ስለሆነ፣ ቀጣይ የሠልፉን መርሐ ግብርና ዝርዝር ጉዳዩን አስመልክተው ዓርብ መስከረም 2 ቀን 2012 ዓ.ም. ሌላ መግለጫ እንደሚሰጡ ቢገልጹም፣ በዝርዝር ያቀረቧቸውን ጥያቄዎች ለመግለጽ ግን ፈቃደኞች አልነበሩም፡፡ የሠልፉ ዓላማ በዝርዝር ባይገለጽም በተወሰነ ደረጃ እንደተገለጸው ግን፣ በቅርቡ በቤተ ክርስቲያኒቱ ውስጥ ከተፈጠረው የኦሮሚያ ቤተ ክህነት ማቋቋም ጋር እንደማይገናኝ በመግለጫው ወቅት በአጽንኦት ተገልጿል፡፡ ‹‹እኛ በዚህ ሠልፍ ላይ በኦሮሚያ ቤተ ክህነት ጉዳይ ላይ የምናነሳው ምንም ዓይነት ጥያቄ የለም፡፡ ይህንን ሁሉም የኢትዮጵያ ኦርቶዶክስ ተዋህዶ ቤተ ክርስቲያን ተከታዮች እንዲያውቁልን እንፈልጋለን፡፡ የካህናት መታረድ፣ የቤተ ክርስቲያናት መቃጠል፣ የካህናትና የምዕመናን ስደት በዝቷልና ይብቃን ለማለትና ለመንግሥት ድምፃችንን ለማሰማት ብቻ የተጠራ ሠልፍ ነው፤›› በማለት፣ በኢትዮጵያ ኦርቶዶክስ ተዋህዶ ቤተ ክርስቲያን የቤቶችና ሕንፃዎች አስተዳደር ልማት ድርጅት የሕግ ክፍል ኃላፈ መምህር ባህሩ ተፈራ በመግለጫው ወቅት ገልጸዋል፡፡ የሠልፉ ዓላማ በቤተ ክርስቲያኗ ላይ የሚፈጸመውን ጥቃት ለማውገዝ ብቻ መሆኑን አስረድተዋል፡፡ በምሥሉ ላይ ተወካዮቹ መግለጫ ሲሰጡ ይታያል፡፡ 